Babelscape/SREDFM huggingface dataset:
Στίλπων

Ο Στίλπων ήταν αρχαίος Έλληνας φιλόσοφος, που γεννήθηκε στα Μέγαρα το 360 π.Χ. και πέθανε το 280 π.Χ. Υπήρξε μαθητής μερικών οπαδών του Ευκλείδη του Μεγαρικού. Κάποιοι λένε πως υπήρξε μαθητής και του ίδιου του Ευκλείδη, αλλά και του Θρασύμαχου του Κορίνθιου που ήταν φίλος του Ιχθύα, όπως λέει ο Ηρακλείδης. Τόσο πολύ τους ξεπέρα­σε όλους στην επινοητικότητα και τη σοφιστεία, ώστε λίγο έλειψε να στρέψει όλη η Ελλάδα σ´αυτόν την προσοχή της και να μεγαρίσει. Γι' αυτόν ο Φίλιππος ο Μεγαρικός λέει επί λέξει τα εξής: «Από τον Θεόφραστο απέσπασε τον Μητρόδωρο τον θεωρητικό και τον Τιμαγόρα από τη Γέλα. Από τον Αριστοτέλη τον Κυρηναϊκό, τον Κλείταρχο και τον Σιμμία. Από τους διαλεκτικούς, απέσπασε τον Παιώνειο από τον Αριστείδη, ενώ τον Δίφιλο τον Βοσποριανό του Ευφάντου και τον Μύρμηκα του Εξαινέτου, που πήγαν για να τον αντικρούσουν, τους έκανε φανατικούς οπαδούς του». Εκτός απ' αυτούς πήρε με το μέρος του τον περιπατητικό Φρασίδημο, που ήταν έμπειρος φυσικός, και τον ρήτορα Άλκιμο, που ξεπερνούσε όλους τους Έλληνες ρήτορες. Ο Κράτης και πολλοί άλλοι πιάστηκαν στα δίχτυα του, αλλά κυρίως πήρε με το μέρος του τον Ζήνωνα και τον Φοίνικα. Είχε επίσης σπουδαίες ικανότητες στην πολιτική. Παντρεύτηκε, αλλά είχε και σχέσεις με την εταίρα Νικαρέτη, όπως λέει κάπου και ο Ονήτωρ. Απέκτησε μια κόρη αδιάντροπη, που την παντρεύτηκε ο φίλος του Σιμμίας ο Συρακούσιος. Επειδή η συμπεριφορά της ήταν τελείως ανάρ­μοστη, κάποιος είπε στον Στίλπωνα πως τον ντροπιάζει.
Εκείνος απάντησε: «Όχι περισσότερο απ´όσο εγώ την τιμώ». Τον εκτιμούσε, λένε, και ο Πτολεμαίος ο Σωτήρ, ο οποίος, όταν έγινε κύριος των Μεγάρων του πρόσφερε χρήματα και του ζήτησε να ταξιδέψει μαζί του στην Αίγυπτο. Εκείνος κράτησε ένα μέρος των χρημάτων, όμως αρνήθηκε το ταξίδι και πήγε στην Αίγινα μέχρι που απέπλευσε ο Πτο­λεμαίος. Αλλά και ο Δημήτριος ο Πολιορκητής ο γιος του Αντίγονου, όταν κατέλαβε τα Μέγαρα, δεν πείραξε το σπίτι του και φρόντι­σε να του επιστραφούν όσα του είχαν αρπάξει. Όταν του είπε πως θέλει να του φτιάξει κατάλογο των πραγμάτων που έχασε, είπε πως δεν είχε χάσει τίποτε από τα δικά του, γιατί κανείς δεν του αφαίρεσε τη μόρφωση και εξακολου­θεί να έχει ευγλωττία και γνώσεις. 
Συζητώντας μαζί του σχετικά με το τι ωφελεί τους αν­θρώπους, ο Δημήτριος εντυπωσιάστηκε τόσο ώστε επιθυ­μούσε να τον ακούει.
Τόμας Αστλ

Ο Τόμας Αστλ (αγγλικά: "Thomas Astle", 22 Δεκεμβρίου 1735 - 1 Δεκεμβρίου 1803) υπήρξε Άγγλος αρχαιοδίφης και παλαιογράφος.
Νίκος Σαργολόγος

Ο Νίκος Σαργολόγος (1895 - Απρίλιος 1974) ήταν συνδικαλιστής, Γραμματέας της Κεντρικής Επιτροπής του ΣΕΚΕ και μια από τις πιο σκοτεινές φυσιογνωμίες στην ιστορία του ΚΚΕ.
Όσκαρ φον Γκέμπχαρντ

Ο Όσκαρ φον Γκέμπχαρντ (γερμανικά: "Oscar Leopold von Gebhardt") (22 Ιουνίου 1844 - 9 Μαΐου 1906) υπήρξε Γερμανός θεολόγος και βιβλιοθηκάριος. Θεωρείται κορυφαίος επιστήμονας της εποχής του στον τομέα των ελληνικών χειρογράφων, της Καινής Διαθήκης, και των χριστιανικών έργων των πρωίμων χρόνων.
Διονύσιος Στεφάνου

Ο Διονύσιος Στεφάνου (13 Νοεμβρίου 1835 - 1η Νοεμβρίου 1916) ήταν Έλληνας νομικός και πολιτικός.
Τζων Μάχαφυ

Ο Τζων Μάχαφυ (αγγλικά: "The Rev. John Pentland Mahaffy") (26 Φεβρουαρίου 1839 - 30 Απριλίου 1919) υπήρξε Ιρλανδός κλασικός φιλόλογος και πολυμαθής λόγιος.
Κόκκινη Πλατεία

Η Κόκκινη Πλατεία (Ρωσικά: Красная площадь, "Krasnaya ploshchad" ΔΦΑ [ˈkrasnəjə ˈploɕːətʲ]) είναι μια αστική πλατεία στη Μόσχα, στη Ρωσία. Η πλατεία χωρίζει το Κρεμλίνο, την πρώην βασιλική ακρόπολη και τη σημερινή επίσημη κατοικία του Προέδρου της Ρωσίας, από μια ιστορική συνοικία γνωστή ως "Κιτάι Γκόροντ" (ρωσ. Китай-город). Καθώς οι κύριες οδοί της Μόσχας ξεκινούν από εδώ προς όλες τις κατευθύνσεις, οι οποίες μετά γίνονται μεγάλοι αυτοκινητόδρομοι έξω από την πόλη, η Κόκκινη Πλατεία θεωρείται συχνά ως η κεντρική πλατεία της Μόσχας και όλης της Ρωσίας.
Digimon

Το Digimon (ιαπωνικά: デジモン, Χέπμπορν: "Dejimon", γνωστό και ως Digimon: Digital Monsters) είναι ιαπωνικό franchise που περιλαμβάνει σειρές, ταινίες, manga, βιντεοπαιχνίδια, παιχνίδια με εικονικά κατοικίδια ζώα, παιχνίδια καρτών και άλλα υποπροϊόντα. Το franchise επικεντρώνεται στα Digimon, πλάσματα τα οποία ζουν σε έναν "ψηφιακό κόσμο", ένα παράλληλο σύμπαν που προέρχεται από διάφορα δίκτυα επικοινωνίας της Γης. Το franchise ξεκίνησε το 1997 ως σειρά από παιχνίδια με εικονικά κατοικίδια ζώα, και συνεχίστηκε με το manga "Adventure V-Tamer 01" και μια σειρά από anime ταινίες και σειρές.
Ανρί Ομόντ

Ο Ανρί Ομόντ (γαλλ. "Henri Auguste Omont", 15 Σεπτεμβρίου 1857 - 9 Δεκεμβρίου 1940) υπήρξε Γάλλος βιβλιοθηκάριος, φιλόλογος και ιστορικός.
Ανρί Μπορντιέρ

Ο Ανρί Μπορντιέρ (γαλλικά: "Henri Léonard Bordier", 8 Αυγούστου 1817 - 31 Αυγούστου 1888) υπήρξε Γάλλος ιστορικός.
Αρσίδα

Η Αρσίδα (και Ελεούσα ή Ελαιούσα ή Αρτσιδάς ή Αργέντας) είναι νησίδα που βρίσκεται στον Σαρωνικό, πολύ κοντά στις δυτικές ακτές τις νοτιοανατολικής Αττικής. Βρίσκεται σε πολύ μικρή απόσταση από την ακτή δυτικά της Αναβύσσου, στο ύψος του 49ου χιλιομέτρου της λεωφόρου Αθηνών-Σουνίου. Η έκταση του νησιού είναι περίπου 800 στρέμματα.

Η νησίδα ανήκει διοικητικά στον δήμο Σαρωνικού. Το νησί αποτελεί βιότοπο του ευρωπαϊκού προγράμματος Corine με κωδικό Α00060046
Τζιρόλαμο Βιτέλλι

Ο Τζιρόλαμο Βιτέλλι (ιταλικά: "Girolamo Vitelli") (27 Ιουλίου 1849 - 2 Σεπτεμβρίου 1935) υπήρξε Ιταλός φιλόλογος, ελληνιστής, παπυρολόγος και βουλευτής του ιταλικού κράτους. Ήταν κορυφαίος φιλόλογος του 19ου και 20ού αιώνα.
Καφέ Ανζελινά

thumb|right|300px|Το Καφέ Ανζελινά, Παρίσι.
Το Καφέ Ανζελινά (Café Angelina), ένα από τα πιο διάσημα και αριστοκρατικά καφέ – ζαχαροπλαστεία του Παρισιού, βρίσκεται κάτω από τις αψίδες της οδού Ριβολί (Rue de Rivoli) στον αριθμό 226 και απέναντι ακριβώς από τον κήπο του Κεραμεικού (Jardin des Tuileries) και το Μουσείο του Λούβρου. 

Το Καφέ Ανζελινά ιδρύθηκε το 1903 από τον Αυστριακό ζαχαροπλάστη Αντουάν Ρούμπελμαγιερ (Antoine Rumpelmayer, 1832 - 1914), δίνοντας σ’ αυτό το όνομα της νύφης του. Αποτελεί τόπο συνάντησης της αριστοκρατίας του Παρισιού. Εδώ σύχναζαν, μεταξύ άλλων, ο Γάλλος συγγραφέας Μαρσέλ Προυστ, η Κοκό Σανέλ, η Όντρεϊ Χέπμπορν και οι μεγαλύτεροι Γάλλοι σχεδιαστές μόδας. 

Η διακόσμηση στο εσωτερικό του, με τα μαρμάρινα τραπέζια, τις επιχρυσωμένες κορνίζες, τα καλαίσθητα φωτιστικά, τους τεράστιους καθρέπτες και τις εξαίσιες ζωγραφικές στους τοίχους, αποτελούν χαρακτηριστικό δείγμα διακοσμητικής τεχνοτροπίας της Μπελ Επόκ (Belle Époque), σχεδιασμένα από το διάσημο ολλανδικής καταγωγής αρχιτέκτονα Εντουάρ – Ζαν Νίερμανς (Édouard – Jean Niermans, 1859 – 1928).

Το Καφέ Ανζελινά θεωρείται ότι σερβίρει την καλύτερη ζεστή σοκολάτα στο Παρίσι, γνωστή ως «Σοκολά Λ’ Αφρικαίν» (Chocolat L’ Africain), καθώς και τα περίφημα γλυκά «Μον Μπλαν» (Mont Blanc).
Ζαν Μπατίστ ντ' Αζενκούρ

thumb|right|250px|"Histoire de l’Art", Architecture, Πίνακας 23, San Vitale στην Ραβένα
thumb|right|250px|"Histoire de l’Art", Architecture, Πίνακας 40, Η μητρόπολη του Νότρε Νταμ στο Παρίσι
Ο Ζαν Μπατίστ ντ' Αζενκούρ (γαλλικά: "Jean Baptiste Louis Georges Séroux d’Agincourt") (5 Απριλίου 1730 - 24 Σεπτεμβρίου 1814) υπήρξε Γάλλος ιστορικός τέχνης.
Βικτόρ Λανγκλουά

Ο Βικτόρ Λανγκλουά (γαλλικά: "Victor Langlois") (20 Μαΐου 1829 -14 Μαΐου 1869) υπήρξε Γάλλος περιηγητής, λεβαντινολόγος, ιστορικός και νομισματολόγος.
Σαρλ Γκρο

Ο Σαρλ Γκρο (γαλλικά: "Charles Alexandre Louis Graux", 4 Ιανουαρίου 1827 - 22 Ιανουαρίου 1910) υπήρξε Βέλγος φιλελεύθερος πολιτικός και καθηγητής πανεπιστημίου.
Στανισλάς Ζυλιάν

Ο Στανισλάς Ζυλιάν (γαλλ: "Aignan Stanislas Julien", Ορλεάνη, 1797- Παρίσι, 1873) ήταν διακεκριμένος Γάλλος σινολόγος, λεβαντινολόγος και μεταφραστής του 19ου αιώνα. Υπήρξε ο πρώτος που μετέφρασε στη γαλλική γλώσσα τον "Ύμνο εις την Ελευθερία" του Διονυσίου Σολωμού.
Ο Λόγος του Βασιλιά

Η ταινία Ο Λόγος του Βασιλιά (αγγλικά: "The King's Speech") αποτελεί Βρετανική δραματική , ιστορική και βιογραφική ταινία παραγωγής 2010 σε σκηνοθεσία του Τομ Χούπερ και σενάριο του Ντέιβιντ Σίντλερ. Στην ταινία πρωταγωνιστούν: ο Κόλιν Φερθ , ο Τζέφρεϊ Ρας και η Ελένα Μπόναμ Κάρτερ.

Η ταινία απέσπασε πολύ καλές κριτικές και πολλά βραβεία μεταξύ των οποίων 4 βραβεία Όσκαρ από τα 12 για τα οποία προτάθηκε και για μία Χρυσή Σφαίρα ενώ προτάθηκε για ακόμη 6. Επίσης η ταινία μπορεί να χαρακτηριστεί αρκετά κερδοφόρα, αφού τα κέρδη της παγκοσμίως ανέρχονται σε 414.211.549 δολάρια, παρά το χαμηλό της προϋπολογισμό του οποίου το μέγεθος ανέρχεται στα 15.000.000 δολάρια περίπου.
Αντόνιο Μαρία Μπισιόνι

Ο Αντόνιο Μαρία Μπισιόνι (ιταλικά: "Antonio Maria Biscioni", 1674 - 1756) υπήρξε Ιταλός φιλόλογος και βιβλιοθηκάριος.
Wartburg 353

Το Wartburg 353 (ελληνικά: Βάρτμπουργκ 353) ήταν ένα μεσαίο οικογενειακό αυτοκίνητο που παρήχθη στο Άϊζεναχ (γερμανικά: Eisenach) της τότε Ανατολικής Γερμανίας και σήμερα τμήμα της ενιαίας Γερμανίας, από την αυτοκινητοβιομηχανία Wartburg, από τον Ιούνιο του 1966 έως το 1988. Υπήρξε το μακροβιότερο μοντέλο της εταιρείας και κατά τη διάρκεια των 22 ετών της παραγωγής του υπέστη αρκετές τεχνολογικές βελτιώσεις και δύο αισθητικές ανανεώσεις. Συνολικά κατασκευάστηκαν 1.224.662 αντίτυπα σειράς 353.

Αντικατέστησε το Wartburg 311 και αντικαταστάθηκε από το Wartburg 1.3 που έφερε τετράχρονο κινητήρα, σε αντίθεση με τους δίχρονους όλων των προκατόχων του. Το 353 διατέθηκε επίσημα και εκτός Ανατολικού Μπλοκ, σε πολλά επιπλέον κράτη, τόσο της Ευρώπης, όσο και άλλων ηπείρων, ενώ στο Ηνωμένο Βασίλειο και σε μερικές ακόμα εξαγωγικές αγορές κυκλοφόρησε υπό την ονομασία Wartburg Knight («Ιππότης»).
Ρίχαρντ Σένε

Ο Ρίχαρντ Σένε (γερμανικά: "Richard Schöne", 5 Φεβρουαρίου 1840 - 5 Μαρτίου 1922) υπήρξε Γερμανός κλασικός αρχαιολόγος και διευθυντής του τότε Βασιλικού Αρχαιολογικού Μουσείου του Βερολίνου.
Αριστοφάνης ο Βυζάντιος

Ο Αριστοφάνης ο Βυζάντιος (περ. 257 - περ. 180 π.Χ.) υπήρξε σημαντικός Έλληνας φιλόλογος και διευθυντής της Βιβλιοθήκης της Αλεξανδρείας. 

Τα έργα του, τα οποία σώζονται μόνο αποσπασματικά, ασχολούνται με θέματα γραμματικής, ανάλυσης κειμένων και την φιλολογία. Μελέτησε τον τονισμό τον λέξεων και εφηύρε τους τόνους και τα σημεία στίξεως που χρησιμοποιούνται μέχρι σήμερα στην ελληνική γλώσσα, δημιουργώντας την πολυτονική γραφή της Ελληνικής γλώσσας. Μαθητής του ήταν ο Αρίσταρχος ο Σαμόθραξ ο οποίος τον διαδέχθηκε ως διευθυντής της Βιβλιοθήκης της Αλεξανδρείας. 


Κατηγορία:Αρχαίοι Έλληνες γραμματικοί
Κατηγορία:Αρχαίοι Έλληνες λεξικογράφοι
Κατηγορία:Αρχαίοι Βυζάντιοι
Οικογένεια Αργέντη

Η Οικογένεια Αργέντη ήταν μία αριστοκρατική οικογένεια από τη Γένοβα της Ιταλίας (Argenti/-e δηλαδή «Αργυρού», πρβλ. τα σύγχρονα ιταλικά επώνυμα Αρτζέντο και Αρτζέντι), που εγκαταστάθηκε στη Χίο επί Γενουατοκρατίας της νήσου, το 1346, και εξελληνίσθηκε με την πάροδο των αιώνων. Αναφέρεται σε παλιότερες πηγές και ως «οι Αργένται». «Αργένται» υπήρχαν και στη Βυζαντινή Αυτοκρατορία ακόμα παλαιότερα, πριν το έτος 1205, ως Ρωμαιοκαθολικοί αξιωματούχοι της αυτοκρατορίας. Ανάμεσα στα πολλά επιφανή μέλη της Οικογένειας Αργέντη συγκαταλέγονται τα παρακάτω πρόσωπα:

# Αμβρόσιος Αργέντης, έμπορος και λόγιος
# Άγιος Ανδρέας Αργέντης, νεομάρτυρας της Ορθόδοξης Εκκλησίας
# Ευστράτιος Αργέντης (1685-1762), θεολόγος και γιατρός
# Ευστράτιος Αργέντης (1767-1798), συναγωνιστής του Ρήγα Φεραίου, πιθανώς εγγονός του προηγούμενου
# Παντελής Αργέντης (1853-1911), μεγάλος ευεργέτης της Χίου
# Φίλιππος Αργέντης (1891-1974), γιος του προηγούμενου, συγγραφέας, ευεργέτης, ιστορικός, αντεπιστέλλον μέλος της Ακαδημίας Αθηνών
* Γνωστό εξάλλου είναι το Κτήμα Αργέντη της οικογένειας, με διατηρητέα έπαυλη και μεγάλο περιβόλι με εγκαταστάσεις στον Κάμπο της Χίου, επισκέψιμο από το κοινό μετά από συνεννόηση.
Ολιβιέ Μεσιάν

Ο Ολιβιέ Μεσιάν("Olivier Messiaen", Αβινιόν, 10 Δεκεμβρίου 1908 – Κλισύ-λα-Γκαρέν, 27 Απριλίου 1992) ήταν Γάλλος συνθέτης, οργανίστας και ορνιθολόγος. Θεωρείται ένας από τους μεγαλύτερους συνθέτες του 20ού αιώνα, που επηρέασε πλήθος συνθετών της νεότερης γενιάς. Υπήρξε μία από τις ηγετικές μορφές του μουσικού κινήματος «Νέα Γαλλία». Η μουσική του χαρακτηρίζεται από πολυρρυθμία (το ενδιαφέρον του για τον ρυθμό στην Αρχαία Ελλάδα και την Αρχαία Ινδία ήταν μεγάλο), ενώ από αρμονική και μελωδική άποψη βασίζεται σε τρόπους. Πολλά έργα του αντικατοπτρίζουν την πίστη στο Θεό, καθώς ο ίδιος υπήρξε βαθιά θρησκευόμενος ως προς τον Ρωμαιοκαθολικισμό, ενώ φέρεται να δέχθηκε έντονη επιρροή των Κλωντ Ντεμπυσσύ και Ιγκόρ Στραβίνσκι.
Στεφάνους Βινάντους Πίγγιους

Ο Στέβεν Βίναντ Πίγγε ("Steven Winand Pigge", 1520 - 16 Οκτωβρίου 1604), γνωστός και με το φιλολογικό του όνομα που ο ίδιος διάλεξε Στεφάνους Βινάντους Πίγγιους ("Stephanus Winandus Pighius") ήταν Ολλανδός ουμανιστής, ιδιωτικός διδάσκαλος, φιλόλογος και συλλέκτης.
Μέγαρο του Λαού, Πεκίνο

thumb|right|Το Μέγαρο του Λαού, Πεκίνο.
Το Μέγαρο του Λαού (αγγλικά: The Great Hall of the People) βρίσκεται στη δυτική πλευρά της Πλατείας της Ουράνιας Ειρήνης (Τιεν Αν Μεν) στην καρδιά του Πεκίνου στην Κίνα. Αποτελεί την έδρα του Κομμουνιστικού Κόμματος της Κίνας και είναι χώρος συνεδρίων και εορτασμών επίσημων επετείων ή γεγονότων. Τμήματα του μεγάρου, όταν δεν υπάρχουν επίσημα γεγονότα, είναι προσβάσιμα στο κοινό. 

Το Μέγαρο του Λαού χτίστηκε το 1959, σε σχέδια του Κινέζου αρχιτέκτονα Zhang Bo, με την ευκαιρία των εορτασμών για τη 10η επέτειο από την ίδρυση της Λαϊκής Δημοκρατίας της Κίνας (1949). Η κατασκευή του έγινε εξολοκλήρου με την εθελοντική συμμετοχή ομάδων αγροτών και εργατών και διήρκεσε μόνο δέκα μήνες. Καλύπτει μια επιφάνεια 171.800 τετραγωνικών μέτρων. 

Το εντυπωσιακό αυτό κτιριακό συγκρότημα αποτελείται από το κεντρικό τμήμα της πρόσοψης με μια κιονοστοιχία και μια σειρά από μεγάλες μπρούντζινες θύρες και δύο επιμήκεις πτέρυγες. Πάνω από την κεντρική στοά της πρόσοψης είναι αναρτημένο το κόκκινο έμβλημα της Λαϊκής Δημοκρατίας της Κίνας. Οι εξέδρες, που υπάρχουν δίπλα στο γιγαντιαίο αυτό κτίριο και από τις οποίες παρακολουθούνται οι οργανωμένες από το καθεστώς παρελάσεις, μπορούν να χωρέσουν περίπου 20.000 άτομα. 

Η ογκώδης αρχιτεκτονική του Μεγάρου του Λαού υποδηλώνει την αισθητική του σοβιετικού σοσιαλιστικού ρεαλισμού και την επίδραση των Ρώσων τεχνικών συμβούλων του Μάο Τσετούνγκ. Μέσα στο Μέγαρο υπάρχει ένα αμφιθέατρο χωρητικότητας 10.000 θέσεων, όπου συνεδριάζει κατά διαστήματα το εθνικό κογκρέσο του λαού, καθώς και 300 άλλες αίθουσες συνεδριάσεων. Η οροφή του αμφιθεάτρου διακοσμείται από ένα τεράστιο κόκκινο αστέρι, που περιβάλλεται δορυφορικά από ένα γαλαξία με αμέτρητα φώτα και συμβολίζει την κυρίαρχη κεντρική θέση της Κίνας μέσα στο κομμουνιστικό σύμπαν.

Στη βόρεια πτέρυγα του μεγάρου υπάρχει μια αίθουσα επίσημων δεξιώσεων, που μπορεί να φιλοξενήσει μέχρι και 5.000 καλεσμένους. Εδώ δεξιώθηκε ο πρόεδρος των Η.Π.Α. Ρίτσαρντ Νίξον κατά την επίσκεψή του στην Κίνα το 1972.
Καρλ Ντίλταϊ

Ο Καρλ Ντίλταϊ (γερμανικά: "Karl Dilthey", 18 Μαρτίου 1839 − 4 Μαρτίου 1907) υπήρξε Γερμανός κλασικός φιλόλογος και κλασικός αρχαιολόγος.
Σπύρος Αλαμάνος

Ο Σπύρος Αλαμάνος (Κέρκυρα, 1947 - Κέρκυρα, 18 Ιουλίου 2011) ήταν Έλληνας ζωγράφος, χαράκτης, γραφίστας και φωτογράφος.
WWE '12

Το WWE '12 είναι βιντεοπαιχνίδι επαγγελματικής πάλης που δημιουργήθηκε από τη Yuke's και διανέμεται από την THQ για τις κονσόλες PlayStation 3, Wii και Xbox 360. Είναι το πρώτο παιχνίδι στη σειρά "WWE" και το δέκατο τέταρτο συνολικά στη συνδυασμένη σειρά. Είναι το σίκουελ του "WWE SmackDown vs. Raw 2011". Επίσης είναι το πρώτο παιχνίδι στη σειρά που αναπτύσσεται αποκλειστικά για κονσόλες τελευταίας γενιάς. Κυκλοφόρησε στις 22 Νοεμβρίου 2011 στη Βόρεια Αμερική, στις 25 Νοεμβρίου στο Ηνωμένο Βασίλειο και στις 26 Ιανουαρίου 2012 στην Ιαπωνία.
Πάπυρος του Φαίδωνος του Πλάτωνος

thumb|right|250px|Δείγμα γραφής του Πάπυρου του Φαίδωνα
Ο Πάπυρος του Φαίδωνος του Πλάτωνος είναι ένα από τα αρχαιότατα περισωζόμενα δείγματα ελληνικής φιλολογικής γραφής. Περιλαμβάνεται σε απόσπασμα παπύρου που βρίσκεται στην αυτοκρατορική βιβλιοθήκη της Βιέννης. 
Ο πάπυρος μπορεί να αναβιβαστεί στο πρώτο ήμισυ του 3ου αιώνα π.Χ., διότι βρέθηκε μαζί με δημόσια έγγραφα, τα οποία χρονολογούνται στα έτη της βασιλείας του δεύτερου και του τρίτου των Πτολεμαίων. Ο πάπυρος αυτός αναμφισβήτητα ήταν σε χρήση από τον πρώτο κάτοχό του και για πολύχρονο διάστημα, ίσως και εφ όρου ζωής, μέχρι που, για κάποιο άγνωστο λόγο, παραμελήθηκε.
Σφακιανοί

Οι Σφακιανοί είναι οι κάτοικοι της περιοχής των Σφακίων που βρίσκεται στη δυτική Κρήτη. 

Οι Σφακιανοί διατηρούν καταγωγή από τους Δωριείς που ήρθαν το νησί γύρω στο 1100 π.Χ. Οι κάτοικοι των Σφακίων έχουν αντιμετωπίσει πολλούς ξένους εισβολείς, γεγονός στο οποίο οφείλουν τη φήμη τους ως θαρραλέοι πολεμιστές.
Είναι σαν πληθυσμός σπουδαίοι ναυτικοί και ακόμη σπουδαιότεροι πειρατές, καθώς και σπουδαίοι πολεμιστές που έπαιζαν πρώτο ρόλο σε όλους τους αγώνες για την ελευθερία της Ελλάδας.
Φημίζονται για τις επαναστάσεις εναντίον των Ενετών και αργότερα εναντίον των Τούρκων, καθώς και τις βεντέτες τους.
Ο Πολιτισμός τους είναι πλούσιος όπως και η ιστορία τους. Στα Σφακιά ανθούν Κρητικοί χοροί και τραγούδια καθώς και μαντινάδες. 
Οι Σφακιανοί ειναι ψηλοί, γεροδεμένοι και ξανθοί με ανοιχτόχρωμα μάτια και συνηθίζουν να φορούν στο κεφάλι το γνωστό κεφαλομάντηλο καθώς και Παραδοσιακές φορεσιές. 
Οι Σφακιανοί γιορτάζουν κάθε χρόνο την γιορτή της Γραβιέρας στην Ανώπολη, ενώ συμμετέχουν στην κουρά των αμνών, ένα έθιμο κατά το οποίο όλοι οι κάτοικοι ενός χωριού βοηθούν στο να κουρευτούν τα αιγοπρόβατα. Ο ιδιοκτήτης του κοπαδιού για να τους ευχαριστήσει διοργανώνει έπειτα ένα μεγάλο παραδοσιακό γλέντι.

Το τσιγαριαστό αρνί, τα σύγλινα, το σταμναγκάθι, το κριθάρι με το πιλάφι, τα τοπικά παξιμάδια τους και η πίτα με μέλι φτιαγμένη με τοπική μυζήθρα, αποτελούνε την Σφακιανή τους κουζίνα, μαζί με τα τοπικά γαλακτοκομικά τους προϊόντα.
Φραγκοκάστελλο

Το Φραγκοκάστελλο (εκ των ιταλικών όρων "Franco", μτφ. «Ελεύθερο», και "Castello", μτφ. «Κάστρο») είναι μεσαιωνικό κάστρο το οποίο βρίσκεται στη νότια ακτή της Κρήτης, περίπου 12 χιλιόμετρα ανατολικά της Χώρας Σφακίων, εντός του νομού Χανίων. Αποτελεί ένα από τα σημαντικότερα αξιοθέατα της περιοχής και φημίζεται για το φαινόμενο που είναι γνωστό ως Δροσουλίτες, που παρατηρείται στον κάμπο γύρω από το κάστρο, κάθε χρόνο στα τέλη της άνοιξης.
Κέντο

Κέντο (剣道 στα γιαπωνέζικα) ονομάζεται η τέχνη της ιαπωνικής ξιφασκίας. 
Τα σπαθιά που χρησιμοποιούνται είναι από μπαμπού, (竹刀 σινάι, στα ιαπωνικά). Η πανοπλία αποτελείται απο προστατευτικά για το κεφάλι, θώρακα, χέρια και γοφούς. (防具 μπόγκου στα ιαπωνικά)
Χώρα Σφακίων

Η Χώρα Σφακίων είναι χωριό στα νότια της Κρήτης, εντός του νομού Χανίων. Απέχει 75 χιλιόμετρα από τα Χανιά. Βρίσκεται σε μία ιδιαίτερα δυσπρόσιτη και τραχιά περιοχή που περιβάλλεται από τις απόκρημνες πλαγιές των Λευκών Ορέων και τα πολυάριθμα φαράγγια που σχηματίζονται σ’αυτές. Το χωριό είναι χτισμένο σχεδόν στην κατάληξη του φαραγγιού του Ίμπρου, ενός από τα φαράγγια της περιοχής, από το οποίο διέρχεται και ο δρόμος που συνδέει τον οικισμό με τα Χανιά. Η Χώρα Σφακίων αποτελεί έδρα του δήμου Σφακίων.
The Slim Shady LP

Το The Slim Shady LP είναι το δεύτερο στούντιο άλμπουμ από τον Αμερικανό ράπερ Eminem, που κυκλοφόρησε στις 23 Φεβρουαρίου 1999. Δημοσιεύθηκε από την Web Records και την Aftermath Entertainment του Dr. Dre.
Λεωνίδας Μαλαμίδης

Ο Λεωνίδας Μαλαμίδης ήταν Έλληνας Μακεδονομάχος, οπλαρχηγός από το Ροδολίβος Σερρών.
Δρύμου

Η Δρύμου είναι κοινότητα της επαρχίας Πάφου στην Κύπρο.
The Eminem Show

To The Eminem Show είναι το τέταρτο studio άλμπουμ του Αμερικανού ράπερ Eminem, που κυκλοφόρησε το 2002. Ήταν το άλμπουμ με τις μεγαλύτερες πωλήσεις στις Ηνωμένες Πολιτείες για το 2002, με πωλήσεις που έφτασαν τα 7,6 εκατομμύρια αντίτυπα. Στα Βραβεία Γκράμι του 2003 ήταν υποψήφιο για Άλμπουμ της Χρονιάς (Album of the Year) και έγινε το τρίτο LP του Eminem μέσα σε τέσσερα χρόνια που κέρδισε το βραβείο για το Καλύτερο Rap Άλμπουμ (Best Rap Album).

Το άλμπουμ έκανε το ντεμπούτο του στο νούμερο ένα του Αμερικάνικου chart "Billboard" 200, πουλώντας περίπου 284.000 μονάδες στην πρώτη εβδομάδα του, όπου λόγω της πρόωρης κυκλοφορίας του από εμπόρους λιανικής πώλησης και των παραβιάσεων της ημερομηνίας που έπρεπε να κυκλοφορήσει, υπολογίστηκαν οι πωλήσεις μιάμισης μόνο μέρας. Το άλμπουμ πούλησε 1.322.000 αντίτυπα την επόμενη εβδομάδα, όπου κατέγραψε μια πλήρη εβδομάδα πωλήσεων. Το άλμπουμ ήταν στην κορυφή του "Billboard" 200 για πέντε συνεχόμενες εβδομάδες. Το άλμπουμ έμεινε επίσης πέντε συνεχόμενες εβδομάδες στην κορυφή του UK Albums Chart. Έχει καταφέρει να πουλήσει πάνω από δέκα εκατομμύρια αντίτυπα. Στις 7 Μαρτίου 2011, το άλμπουμ πιστοποιήθηκε δέκα φορές πλατινένιο από την Recording Industry Association of America, καθιστώντας το το δεύτερο άλμπουμ του Eminem που έχει λάβει Διαμαντένια πιστοποίηση στις Ηνωμένες Πολιτείες.

Το 2009, το άλμπουμ κατατάχτηκε #317 στον κατάλογο με τα 500 σπουδαιότερα άλμπουμ όλων των εποχών του "Rolling Stone", και αργότερα κατατάχθηκε στο #84 των καλύτερων άλμπουμ της δεκαετίας του 2000 από το ίδιο περιοδικό. Το άλμπουμ έλαβε επαινετική κριτική από τους περισσότερους κριτικούς μουσικής και συχνά αναφέρεται ως η πιο προσωπική και καλύτερη δουλειά του Eminem. Ο ίδιος ο Eminem αναγνώρισε κατά τη διάρκεια μιας συνέντευξης με το MTV, που καταγράφηκε στις 25 Μαΐου του 2002, πως ένιωθε ότι το "The Eminem Show" ήταν "ο καλύτερος δίσκος [του] ως τώρα". Το "The Eminem Show" ήταν το πρώτο άλμπουμ του Eminem που η παραγωγή του ήταν κυρίως από τον ίδιο.
Βιμ Μέρτενς

Ο Βιμ Μέρτενς (φλαμανδικά: "Wim Mertens", γενν. 14 Μαΐου 1953) είναι Βέλγος συνθέτης, κοντρα-τενόρος, πιανίστας, κιθαρίστας και μουσικολόγος.
Ρίχαρντ φον Βάιτσζεκερ

Ο Ρίχαρντ φον Βάιτσζεκερ ("Richard von Weizsäcker", 1920-2015) ήταν Πρόεδρος της Γερμανίας από τo 1984 ως τo 1994.
The Marshall Mathers LP

Το The Marshall Mathers LP είναι το τρίτο στούντιο άλμπουμ του Αμερικανού ράπερ Eminem. Κυκλοφόρησε στις 23 Μαΐου 2000, από την Interscope Records, στις Ηνωμένες Πολιτείες και στις 11 Σεπτεμβρίου 2000, από την Polydor Records, στο Ηνωμένο Βασίλειο. Η παραγωγή του άλμπουμ έγινε κυρίως από τον Dr. Dre και τον Eminem, μαζί με τους The 45 King, Bass Brothers, και Mel-Man.

Το άλμπουμ πούλησε πάνω από 1,76 εκατομμύρια αντίτυπα στις ΗΠΑ μόνο την πρώτη του εβδομάδα. Το 2001, το άλμπουμ κέρδισε το Grammy Award for Best Rap Album (Βραβείο Γκράμι για Καλύτερο Ραπ Άλμπουμ) και ήταν υποψήφιο για το Album of the Year (Βραβείο Γκράμι για Άλμπουμ της Χρονιάς). Το άλμπουμ πιστοποιήθηκε διαμαντένιο από την Recording Industry Association of America στις Ηνωμένες Πολιτείες με πωλήσεις άνω των 10 εκατομμυρίων. Μέχρι τις 13 Μαΐου 2012, ο δίσκος είχε πουλήσει 10,598,000 αντίτυπα στις ΗΠΑ. Μέχρι το 2005 το άλμπουμ είχε πουλήσει πάνω από 19 εκατομμύρια μονάδες παγκοσμίως.

Το "The Marshall Mathers LP" έχει ταξινομηθεί ως ένα από τα καλύτερα hip hop άλμπουμ όλων των εποχών από τα περιοδικά "Rolling Stone", "Time", και "XXL". Το "Rolling Stone" τοποθέτησε το άλμπουμ στο νούμερο 7 στην λίστα του με τα καλύτερα άλμπουμ της δεκαετίας του 2000. Το άλμπουμ ταξινομήθηκε στο νούμερο 244 από το "Rolling Stone" στη λίστα τους με Τα 500 Μεγαλύτερα Άλμπουμ Όλων των Εποχών. Το 2010, το Rhapsody το κατέταξε στο νούμερο 1 της λίστας τους με "Τα 10 Καλύτερα Άλμπουμ από Λευκούς Ράπερ".

Ένα sequel του άλμπουμ με τίτλο "The Marshall Mathers LP 2" ανακοινώθηκε στα 2013 MTV Video Music Awards.
Πανεπιστήμιο της Γάνδης

Το Πανεπιστήμιο της Γάνδης (Ολλανδικά: Universiteit Gent, Αγγλικά: University of Ghent) είναι πανεπιστήμιο του Βελγίου. Βρίσκεται στην Ανατολική Φλαμανδική πόλη της Γάνδης (Gent). Είναι ένα πλουραλιστικό εκπαιδευτικό ίδρυμα. Το πανεπιστήμιο έχει περίπου 32.000 φοιτητές και 7.100 ακαδημαϊκό προσωπικό. Ο πρύτανης από το 2005 είναι ο "Paul Van Cauwenberge".
Relapse

Το Relapse είναι το έκτο στούντιο άλμπουμ του Αμερικανού ράπερ Eminem, που κυκλοφόρησε στις 15 Μαΐου 2009 από την Interscope Records.
Death

Οι Death ήταν αμερικανικό death metal συγκρότημα που ιδρύθηκε το 1983. Θεωρούνται πρωτεργάτες του ιδιώματος, ενώ ο ιδρυτής τους και μοναδικό μόνιμο μέλος τους, Τσακ Σούλντινερ, χαρακτηριζόταν ως «ο πατέρας του death metal». Με πωλήσεις δύο εκατομμυρίων αντιτύπων παγκοσμίως, οι Death είναι το πρώτο σε πωλήσεις death metal συγκρότημα στον κόσμο. Ο θάνατος του Σούλντινερ από καρκίνο του εγκεφάλου το 2001 αποτέλεσε και το τέλος του συγκροτήματος.
Α.Π.Ε. Αγία Ελεούσα

Η Α.Π.Ε. Αγία Ελεούσα είναι ποδοσφαιρικός σύλλογος με έδρα την Αγία Βαρβάρα Αττικής. Επίσημο έτος ίδρυσης του συλλόγου είναι το 1936 και έχει χρώματα το μπλε και το άσπρο. Το 2019 η Α.Π.Ε. Αγ. Ελεούσα ίδρυσε και τμήμα στίβου.

Στο παρελθόν αγωνίστηκε στα πρωταθλήματα της Δ΄ Εθνικής και Γ΄ Εθνικής κατηγορίας. Τα τελευταία χρόνια μετέχει στις κατηγορίες της Ε.Π.Σ. Αθηνών.
Φιλ Νέβιλ

Ο Φιλ Νέβιλ είναι πρώην Άγγλος ποδοσφαιριστής, γεννηθείς στις 21 Ιανουαρίου του 1977. Αγωνιζόταν ως πλάγιος αμυντικός και ως αμυντικός μέσος. Αγωνίστηκε στο Αγγλικό Πρωτάθλημα με τις ομάδες της Μάντσεστερ Γιουνάιτεντ και της Έβερτον. Είναι ο νεότερος αδελφός του πρώην ποδοσφαιριστή της Μάντσεστερ Γιουνάιτεντ, Γκάρι Νέβιλ, και ο δίδυμος αδελφός της διεθνούς με την Αγγλία αθλήτριας του νέτμπολ, Τρέισι Αν Νέβιλ. Ήταν διεθνής με την εθνική ομάδα της Αγγλίας. Μπορούσε να αγωνιστεί στην άμυνα και την μεσαία γραμμή. Είναι βοηθός προπονητή του Ντέιβιντ Μόγιες στην Μάντσεστερ Γιουνάιτεντ.
Σωτήριος Ανάργυρος

Ο Σωτήριος Ανάργυρος ή Σωτήρης Αναργύρου (1849 - 1928) ήταν Έλληνας επιχειρηματίας και εθνικός ευεργέτης.
Στέφανος Ξένος

Ο Στέφανος Ξένος (Σμύρνη 1821 - Αθήνα 1894) ήταν συγγραφέας, δημοσιογράφος, επιχειρηματίας και ο κύριος εισηγητής του ιστορικού μυθιστορήματος στην Ελλάδα. Γόνος παλιάς πατμιακής οικογένειας, που είχε διακριθεί στο εμπόριο και είχε προσφέρει σημαντικές υπηρεσίες στην Επανάσταση του 1821. Χρημάτισε για ένα μικρό χρονικό διάστημα πρόξενος της Ελλάδας στο Λονδίνο, ανέλαβε την ευθύνη μιας αμφιλεγόμενης αποστολής στην Κωνσταντινούπολη για λογαριασμό του Κουμουνδούρου (1879) και επιζήτησε την εκλογή του σε βουλευτικές και δημοτικές εκλογές στις Κυκλάδες και την Αττική. Τις θέσεις και τη συμβολή του στις υποθέσεις αυτές, αλλά και σε άλλα ανάλογα ζητήματα, τις πρόβαλε με ζέση και επιμονή ο ίδιος, άλλοτε αρθρογραφώντας στον τύπο (ελληνικό και βρεταννικό) και άλλοτε εκδίδοντας ειδικά δημοσιεύματα, όπως η ογκώδης, πλούσια εικονογραφημένη «Παγκόσμιον Έκθεσιν» (1851) όπου περιγράφει την πρώτη διεθνή έκθεση του Λονδίνου. Ήταν απο τους πρώτους έλληνες επιχειρηματίες που πραγματοποίησαν μαζικές επενδύσεις σε ατμόπλοια. Το 1860 είχε ήδη νηολογήσει υπο βρετανική σημαία 10 ατμόπλοια με συνολική χωρητικότητα 6.000 τόνων. Το πιο αξιοπερίεργο είναι ότι μαζί με δύο γάλλους, τους αδελφούς Tubini, ιδρύουν στο Νιουκάστλ της Αγγλίας την Royal Greek Iron Foundry. Καταστατικός σκοπός της εταιρείας ήταν η τήξη των σιδηρομεταλλευμάτων της Σερίφου, στην Αγγλία. Η εταιρεία δεν πρόλαβε να αποδώσει, αφού η κατάρρευση της επήλθε απο αυτή της Λαυρεωτικής.

Ο Ξένος ήταν γνωστός, τόσο για τον μοντερνισμό του όσο και για την εκκεντρική και ενθουσιώδη προσωπικότητα του, όσο και την αγγλοφιλία του.
Σκήψις

Η Σκήψις ήταν πόλη Τρωική της Μυσίας, εκεί που σήμερα βρίσκεται το χωριό Kurşuntepe, κοντά στην πόλη Bayramiç της Τουρκίας. Το αξιοσημείωτο είναι ότι εκεί φιλοξενήθηκε η βιβλιοθήκη του Αριστοτέλους, προτού μετακινηθεί στην Αλεξάνδρεια και στην Πέργαμο. Η πόλη υπήρξε σε δύο φάσεις, δηλαδή κτίστηκε πρώτα η Παλαίσκηψις και αργότερα η Σκήψις και οι δύο στο όρος Ίδη. 

Η Παλαίσκηψις θεωρήθηκε -κατά την γηγενή μυσιακή παράδοση- ως πρωτεύουσα των κτήσεων του Αινείου και βρισκόταν στις πηγές του Αισήπου ποταμού στο όρος Ίδη. Ο ερευνητής William Vaux το 1877 σημείωσε ένα γειτονικό χωριό που έφερε την ονομασία Eski Skisepje (στα τουρκικά σημαίνει Παλαιά Σκήψις). Ο δόκτωρ Andreas David Mordtmann που ανακάλυψε τον αρχαίο οικισμό, βοηθήθηκε από τον δόκτωρα Archibald Ross Colquhoun, από μια αναφορά του William Vaux: 

Η μεταγενέστερη Σκήψις κτίστησε σε απόσταση 6 σταδίων από την παλαιά πόλη, κάτω στους πρόποδες του όρουςΊδη. Στην νέα αυτή πόλη ανακαλύφθηκαν τα έργα του Αριστοτέλους και Θεοφράστου, κατά την εποχή του Απελλικώνος (1ος αιώνας π.Χ.). Ο μαθητής των δύο πρώτων Νηλεύς, μετέφερε τα συγγράμματα των διδασκάλων του από την Αθήνα στην πατρίδα του την Σκήψιν. Αργότερα οι διάδοχοι και αγράμματοι συγγενείς του Νηλέως, έκλεισαν τα συγγράμματα σε μια αποθήκη και τα άφησαν να σαπίσουν. Τριακόσια περίπου χρόνια μετά, ένας πλούσιος και συλλέκτης βιβλίων από την Ιωνική Τέω, ονόματι Απελλικών, ανακάλυψε τα χειρόγραφα και αφού τα αγόρασε, τα επέστρεψε στον τόπο συγγραφής τους την Αθήνα. 

Αρκετές φορές στην ιστορία, οι Σκήψιοι αναγκάζονταν να μεταναστεύσουν για διαφόρους λόγους. Όταν μάλιστα οι πολίτες των γειτονικών πόλεων αναγκάστηκαν να μεταναστεύσουν στην Τροία, οι Σκήψιοι οδηγήθηκαν στον επαναπατρισμό. Η πόλη εκκενώθηκε για πολλοστή φορά, την στιγμή που οι γείτονες πόλεις αναγκάζονταν να στέλνουν τους κατοίκους τους στην τρωϊκή Αλεξάνδρεια. 

Μια παράδοση θέλει τον άγιο Κορνήλιο τον εκατόνταρχο, έναν Ρωμαίο που προσηλυτίστηκε στον Χριστιανισμό μέσω του Αποστόλου Πέτρου, να είναι ο πρώτος επίσκοπος της Σκήψεως.
Αββαείο του Μελκ

Το Αββαείο του Μελκ (γερμανικά: "Stift Melk") βρίσκεται στην πόλη Μελκ της βορειοανατολικής Αυστρίας και στη συμβολή του ποταμού Μελκ με τον Δούναβη. 

Ο μαργράβος της Κάτω Αυστρίας Λεοπόλδος Α΄ χρησιμοποίησε ως έδρα του το κάστρο της Μελκ το 976. Οι διάδοχοί του εμπλούτισαν τον πύργο με πολύτιμα αντικείμενα. Το 1089 ο Λεοπόλδος Β΄ μεταβίβασε το κάστρο σε Βενεδικτίνους μοναχούς από το Λάμπαχ. Έκτοτε οι Βενεδικτίνοι παρέμειναν στο χώρο αυτό. Τον 12ο αιώνα η μονή συνδέθηκε με κάποια σχολή με αποτέλεσμα στη βιβλιοθήκη της να συρρεύσουν αλλά και να δημιουργηθούν πολλά πολύτιμα χειρόγραφα. Τον 15ο αιώνα η μονή αποτέλεσε το κέντρο μιας από τις σημαντικότερες μεταρρυθμίσεις της μεσαιωνικής περιόδου, την αποκαλούμενη "Μεταρρύθμιση της Μελκ" και είχε στενούς δεσμούς με τους ουμανιστές του πανεπιστημίου της Βιέννης.

Το σημερινό επιβλητικό αββαείο των Βενεδικτίνων, στην κορυφή ενός απότομου βραχώδους λόφου, οικοδομήθηκε μεταξύ των ετών 1702 και 1736 πάνω στα ερείπια ενός παλαιότερου αββαείου. Τα σχέδια σε στυλ μπαρόκ εκπόνησε ο διάσημος Αυστριακός αρχιτέκτονας Γιάκομπ Πραντάουερ (Jacob Prandtauer, 1660 – 1726). Είναι το μεγαλύτερο θρησκευτικό κτίσμα μπαρόκ αρχιτεκτονικής στην Αυστρία και τη Γερμανία. 

Η έξοχη εσωτερική διακόσμηση του αββαείου είναι φιλοτεχνημένη από τον Γιόζεφ Μούνγκεναστ (Joseph Munggenast, 1680 – 1741), ανιψιό του Πραντάουερ, ο οποίος συνέχισε τις εργασίες του και μετά το θάνατο του θείου του. Μέρος της διακόσμησης είχε ανατεθεί στον Αντόνιο Μπεντούτσι (Antonio Beduzzi, 1675 – 1735), θεατρικό σκηνογράφο από τη Βιέννη, ενώ οι μπαρόκ τοιχογραφίες και οι χρυσοποίκιλτες μορφές αγγέλων ανήκουν στον Πάουλ Τρόγκερ (Paul Troger, 1698 – 1762). Μια πυρκαγιά που ξέσπασε το 1736 κατέστρεψε όλες τις οροφές, τους πύργους και πολλές αίθουσες του αββαείου. Μεγάλης έκτασης αναστηλώσεις άρχισαν το 1746.

Το αββαείο της Μελκ αναφέρεται ως "έδρα" του φραγκισκανού μοναχού Άντσο (Adso), ενός εκ των δύο ηρώων του μυθιστορήματος «Το όνομα του Ρόδου» του Ουμπέρτο Έκο.
Πίτερ Τζάκσον

Ο Πίτερ Τζάκσον ("Peter Robert Jackson", γενν. 31 Οκτωβρίου 1961) είναι Νεοζηλανδός σκηνοθέτης, παραγωγός και σεναριογράφος γνωστός από την κινηματογραφική "τριλογία Ο Άρχοντας των Δαχτυλιδιών" του Τζ. Ρ. Ρ. Τόλκιν. Είναι επίσης γνωστός από την ταινία "Κινγκ Κονγκ" του 2005 και ως ο παραγωγός του "District 9". Έχει κερδίσει τρία Όσκαρ στην καριέρα του, συμπεριλαμβανομένου του βραβείου Καλύτερης Σκηνοθεσίας το 2003.
Futurama

Το Futurama είναι Αμερικανική τηλεοπτική σειρά κινουμένων σχεδίων επιστημονικής φαντασίας. Η σειρά δημιουργήθηκε από το Ματ Γκρέινινγκ και αναπτύχθηκε από τον ίδιο και από τον Ντέιβιντ Κόεν για το τηλεοπτικό δίκτυο FOX. Το "Futurama" ακολουθεί τις περιπέτειες του , ενός νεαρού που παραδίδει πίτσα στα τέλη του 20ού αιώνα στη πόλη της Νέας Υόρκης, ο οποίος, αφού άθελα του καταψυχθεί για χίλια χρόνια, βρίσκει εργασία στην "Πλάνετ Εξπρές", μία διαπλανητική εταιρεία διανομής στον πολύ διαφορετικό 31ο αιώνα. Ο Γκρέινινγκ οραματίστηκε τη σειρά τη δεκαετία του 1990, καθώς εργαζόταν στους Σίμσονς και αργότερα συνεργάστηκε με τον Κόεν για να αναπτύξουν την ιστορία και τους χαρακτήρες, ώστε να παρουσιάσουν τη σειρά στη FOX.

Στις Ηνωμένες Πολιτείες το "Futurama" προβαλλόταν στο κανάλι της Fox από τις 28 Μαρτίου 1999 έως τις 10 Αυγούστου 2003, όταν σταμάτησε η παραγωγή των επεισοδίων. Η σειρά προβαλλόταν ακόμη σε επαναλήψεις στο κανάλι Cartoon Network από τις 1 Ιανουαρίου 2002 έως τη λήξη του συμβολαίου στις 31 Δεκεμβρίου 2007. Το 2007 ξεκίνησε η κυκλοφορία τεσσάρων απευθείας σε DVD ταινιών, η τελευταία των οποίων κυκλοφόρησε στις αρχές του 2009. Το κανάλι Comedy Central σύναψε συμφωνία με την 20th Century Fox Television για να προβάλλει από την αρχή τα ήδη υπάρχοντα επεισόδια και στη συνέχεια τις ταινίες ως 16 καινούρια επεισόδια διάρκειας μισής ώρας το καθένα.

Το Comedy Central ξεκίνησε να προβάλλει τα αρχικά επεισόδια του "Futurama" στις 2 Ιανουαρίου 2008, με τα καινούρια να ξεκινούν στις 23 Μαρτίου 2008. Τον Ιούνιο του 2009, το στούντιο παραγωγής 20th Century Fox ανακοίνωσε ότι το Comedy Central ανανέωσε τη σειρά για 26 νέα επεισόδια μισής ώρας το καθένα, τα μισά από τα οποία ξεκίνησαν να προβάλλονται στις 24 Ιουνίου 2010. Τα υπόλοιπα 13 επεισόδια ξεκίνησαν να προβάλλονται στις 23 Ιουνίου 2011. Το Μάρτιο του 2011, ανακοινώθηκε ότι το "Futurama" ανανεώθηκε και για έβδομο κύκλο, ο οποίος θα αποτελείται τουλάχιστον από 26 επεισόδια, προγραμματισμένα να βγουν στον αέρα το 2012 και το 2013.

Καθ' όλη τη διάρκεια προβολής του, to "Futurama" έχει λάβει σταθερά θετική κριτική, με αποκορύφωμα ένα παγκόσμιο ρεκόρ Γκίνες για "τρέχουσα πιο κριτικά επευφημημένη σειρά κινουμένων σχεδίων" το 2010. Το "Futurama" έχει επίσης προταθεί συνολικά για 17 βραβεία Annie και 8 βραβεία Έμμυ, κερδίζοντας επτά και τρία αντίστοιχα. Ακόμη ήταν προτεινόμενο τέσσερις φορές για ένα βραβείο Writers Guild of America, κερδίζοντας δύο για τα επεισόδια "Godfellas" και "The Prisoner of Benda", και μια φορά για το βραβείο Nebula. Ακόμη η σειρά έχει λάβει ένα βραβείο Environmental Media για το επεισόδιο "The Problem With Popplers".

Πολλά εμπορεύματα σχετικά με το "Futurama" έχουν κυκλοφορήσει, συμπεριλαμβανομένου μια σειρά κόμικς, ένα βιντεοπαιχνίδι, καθώς και ημερολόγια, ρούχα και φιγούρες με τους χαρακτήρες της σειράς.
Δεν Έχω Ξεχάσει το Περσινό Καλοκαίρι

Δεν Έχω Ξεχάσει το Περσινό Καλοκαίρι (αγγλικά: "I Still Know What You Did Last Summer") είναι αμερικανική ταινία τρόμου παραγωγής 1998 και αποτελεί συνέχεια της ταινίας "Ξέρω τι Κάνατε Πέρυσι το Καλοκαίρι" (I Know What You Did Last Summer, 1997). Το σενάριο έγραψε ο Τρέι Κάλαγουεϊ και είναι βασισμένο στους χαρακτήρες που δημιουργήθηκαν αρχικά για το μυθιστόρημα της Λόις Ντάνκαν. Οι Τζένιφερ Λαβ Χιούιτ και Φρέντι Πρινζ Τζούνιορ επιστρέφουν στους ρόλους τους από την πρώτη ταινία ενώ στο καστ προστίθενται οι Μπράντι και Μεκί Φάιφερ. Επίσης συμμετέχουν σε δευτερεύοντες ρόλους οι Τζέφρεϊ Κομπς, Τζένιφερ Εσποζίτο και Τζακ Μπλακ.

Στις 15 Αυγούστου, 2006, η Columbia Pictures κυκλοφόρησε το "Πάντα Θα Ξέρω τι Κάνατε Πέρσι το Καλοκαίρι" (I'll Always Know What You Did Last Summer), το οποίο κυκλοφόρησε απευθείας στο βίντεο, ενώ δεν συμμετείχε κανένας από τους συντελεστές ή ηθοποιούς των δύο πρώτων ταινιών. Η ταινία κυκλοφόρησε σε Blu-Ray στις 14 Ιουλίου 2009.
Πέτρος Μώραλης

Ο Πέτρος Μώραλης (Σιδηρόκαστρο Σερρών, 1936 - Αθήνα, 19 Απριλίου 1992) ήταν Έλληνας καθηγητής και πολιτικός, στενός φίλος και συνεργάτης του Ανδρέα Παπανδρέου και συνιδρυτικό μέλος του ΠΑΣΟΚ.
Γκόραν Χάτζιτς

Ο Γκόραν Χάτζιτς ("Горан Хаџић", 7 Σεπτεμβρίου 1958 - 12 Ιουλίου 2016) ήταν Σέρβος πολιτικός. Κατά τη διάρκεια του Πολέμου στην Κροατία διετέλεσε πρόεδρος της Σερβικής Δημοκρατίας της Κράινα.
Καταζητούνταν για πολλά χρόνια με βάση ένταλμα που είχε εκδόσει το Διεθνές Ποινικό Δικαστήριο της Χάγης για τα εγκλήματα στην πρώην Γιουγκοσλαβία (International Criminal Tribunal for the former Yugoslavia) κατηγορούμενος για εγκλήματα κατά της ανθρωπότητας και παραβιάσεις των κανόνων του δικαίου του πολέμου στη διάρκεια του Πολέμου στην Κροατία.
Τελικά συνελήφθη από τις σερβικές αρχές στις 20 Ιουλίου του 2011.
Πένταθλον

Μουσειακό αντίγραφο από χάλκινο δίσκο με επιγραφή: ως ανάθημα στον Δία από τον ολυμπιονίκη [[Πόπλιος Ασκληπιάδης|Ασκληπιάδη]], νικητή του πεντάθλου στην 255η Ολυμπιάδα "([[Γλυπτοθήκη του Μονάχου]], το πρωτότυπο είναι στο [[Αρχαιολογικό Μουσείο της Ολυμπίας]])"

Το Πένταθλον (Νέα Ελληνικά: "πένταθλο") ήταν ένα αγώνισμα των αρχαίων Ολυμπιακών αγώνων, καθώς και άλλων Πανελλήνιων αγώνων στην Αρχαία Ελλάδα.

Το όνομά του προέρχεται από το συνδυασμό των λέξεων "πέντε" και "άθλος" (άθλημα). Πέντε αθλήματα που αρχικά διεξάγονταν σε μία ημέρα, ξεκινώντας από το άλμα εις μήκος, στη συνέχεια ο ακοντισμός και η δισκοβολία, ακολουθούσε το στάδιον (ένας αγώνας σπριντ) και τελείωνε με την πάλη. Οι πενταθλητές θεωρήθηκαν ότι είναι μεταξύ των πιο ειδικευμένων αθλητών, και η εκπαίδευσή τους ήταν συχνά μέρος της στρατιωτικής θητείας, διότι πίστευαν ότι κάθε ένα από τα πέντε αυτά αγωνίσματα ήταν χρήσιμο στη μάχη. Υπήρξε ο πρώτος τεκμηριωμένος τύπος του πεντάθλου (ένας διαγωνισμός που αποτελείται από πέντε διακριτά αθλήματα) και ήταν ο προάγγελος για όλες τις διοργανώσεις αυτού του τύπου, στις οποίες και δανείζει το όνομά του.
Νάνσυ Άτζραμ

Η Νάνσυ Άτζραμ (αραβικά: "نانسي عجرم") (16 Μαΐου 1983) είναι πολυβραβευμένη Λιβανέζα τραγουδίστρια γεννημένη στην πρωτεύουσα του Λιβάνου, τη Βηρυτό.

Κατηγορία:Νικητές World Music Awards
Κατηγορία:Λιβανέζοι τραγουδιστές
Μάχη των Αγίων Σαράντα

Η Μάχη των Αγίων Σαράντα έλαβε χώρα στη νότια Αλβανία μεταξύ των Ιταλών και των Ελλήνων τον Δεκέμβριο του 1940, κατά τη διάρκεια του ελληνοϊταλικού πολέμου στον Β΄ Παγκόσμιο Πόλεμο.Η μάχη κερδήθηκε από τους Έλληνες, οι οποίοι κατέλαβαν το λιμάνι των Αγίων Σαράντα (το όνομά του από την Φασιστική Ιταλία Porto EDA). Αμέσως μετά τη μάχη, ο Ιταλός Αρχηγός του Επιτελείου, Πιέτρο Μπαντόλιο , παραιτήθηκε από τη θέση του.

Α
Τρίσεν

Το Τρίσεν είναι ο τρίτος μεγαλύτερος δήμος του Λίχτενσταϊν. Είναι η έδρα της ποδοσφαιρικής ομάδας ΦΚ Τρίσεν.

Βρίσκεται στους πρόποδες του Ρέτικον στον κώνο των ερειπίων μιας μεγάλης μετα-παγετώδους κατολισθήσεως και της παρακείμενης πεδιάδας του Ρήνου. Το υψηλότερο σημείο του δήμου, αλλά και ολόκληρης της χώρας είναι το το Γκράουσπιτζ με υψόμετρο 2599 μ. Το Τρίσεν συνορεύει με το Βαντούζ στα βόρεια, το Τρίζενμπεργκ στα βορειοανατολικά, το Μπαλζέρ στα νότια και το Γουάρταου στο ελβετικό Καντόνι του Σανκτ Γκάλεν στα δυτικά.

Το οικόσημο του δήμου αποτελείται από μια ασπίδα με τρεις επιχρισμένες ασημένιες σκύθους σε μπλε φόντο. Η σημαία του δήμου διαιρείται σε δύο πεδία, το άνω πεδίο είναι μπλε και το κάτω πεδίο ασήμι. Το λογότυπο του δήμου αποτελείται από δύο τετράγωνα που βρίσκονται το ένα πάνω στο άλλο: το επάνω περιέχει το οικόσημο του δήμου, ενώ το κάτω είναι χρωματισμένο ασήμι. Το δημοτικό οικόσημο έχει σχεδιαστεί με βάση με το οικόσημο των φον Τρίσουν, της παλαιότερης τοπικής ευγενούς οικογένειας στο Τρίσεν (αναφέρεται για πρώτη φορά το 1273).
Ζαμάλεκ ΣΚ

Η Ζαμάλεκ (αραβικά: نادى الزمالك للألعاب الرياضية) είναι αιγυπτιακός αθλητικός σύλλογος με έδρα την Γκίζα. Η ομάδα ιδρύθηκε το 1911. Αγωνίζεται στο Διεθνές Στάδιο Καΐρου χωρητικότητας 75.000 θέσεων. Αγωνίζεται στην Αιγυπτιακή Πρέμιερ Λιγκ. Κύρια αντίπαλός της είναι η Αλ Αχλί.

Ο σύλλογος ιδρύθηκε στις 5 Ιανουαρίου 1911 ως «Κασρ Ελ-Νιλ Κλαμπ» (Qasr El-Neel Club) και αρχικά διευθύνθηκε από τον Βέλγο δικηγόρο Τζορτζ Μάρτσμπαχ. Ο σύλλογος μετονομάστηκε σε «Ελ-Μοχταλάτ Κλαμπ» (El-Mokhtalat Club) το 1913 και το 1941 άλλαξε και πάλι σε «Κινγκ Φαρούκ Κλαμπ» (King Farouk Club), το οποίο πήρε το όνομά του από τον βασιλιά Φαρούκ. Η ονομασία τελικά διαμορφώθηκε ως «Ζαμάλεκ ΣΚ» (Zamalek SC) μετά την αιγυπτιακή επανάσταση του 1952.
ΑΣΕΚ Μιμοζά

Η ΑΣΕΚ Μιμοζά (γαλλικά: "ASEC Mimosas") είναι ποδοσφαιρική ομάδα από την πόλη Αμπιτζάν της Ακτής Ελεφαντοστού. Χρώματα του συλλόγου είναι το κίτρινο και το μαύρο. Τα εντός έδρας παιχνίδια της ομάδας διεξάγονται στο Σταντ Μυνισιπάλ Αμπιτζάν, χωρητικότητας 10.000 θεατών.
Ουνιόν Σπορτίβ ντε λα Μεντινά ντ'Αλζέ

Η Ουνιόν Σπορτίβ ντε λα Μεντινά ντ'Αλζέ, τις περισσότερες φορές απαντάμενη με τη συντομευμένη της ονομασία ΟΣΜ Αλζέ ή ακόμη ΟΣΜ (στα αραβικά : الإتحاد الرياضي لمدينة الجزائر, συντομευμένο σε : إتحاد الجزائر), είναι αλγερινή ποδοσφαιρική ομάδα με έδρα το Αλγέρι. Ιδρύθηκε στις 5 Ιουλίου του 1937 και αποτελεί τον πρώτο σύλλογο που κατέκτησε το Πρωτάθλημα ποδοσφαίρου Αλγερίας το 1963.

Η ομάδα διαθέτει μία από τις πλέον γεμάτες τροπαιοθήκες στο σύνολο του αλγερινού ποδοσφαίρου, έχοντας κατακτήσει το Πρωτάθλημα Αλγερίας και το Κύπελλο Αλγερίας από 5 και 8 φορές, αντιστοίχως. Παρά την απουσία οποιουδήποτε τίτλου σε ηπειρωτικό επίπεδο, η ΟΣΜΑ βρίσκεται στην 18η θέση της κατάταξης των καλύτερων αφρικανικών συλλόγων της δεκαετίας 2000-2010, σύμφωνα με την IFFHS.

Η ΟΣΜ Αλζέ υπήρξε μία από τις πρώτες ομάδες της Αλγερίας που έλαβε επαγγελματικό καταστατικό σωματείου, και πιο συγκεκριμένα το 2010, κυρίως χάρη στην άφιξη του νυν μεγαλομετόχου, του επιχειρηματία Αλί Χαντάντ, Προέδρου, μεταξύ άλλων, του "Groupe ETRHB Haddad".
Εθνική Αλγερίας U23 (ποδόσφαιρο ανδρών)

Η Εθνική Αλγερίας U23 (ποδόσφαιρο ανδρών) εκπροσωπεί την Αλγερία στους διεθνείς ποδοσφαιρικούς αγώνες των Ολυμπιακών Αγώνων. Στην ομάδα μπορούν να συμμετάσχουν ποδοσφαιριστές κάτω των 23 ετών, εκτός από την περίοδο των Ολυμπιακών Αγώνων όπου επιτρέπεται η χρήση 3 ποδοσφαιριστών μεγαλύτερης ηλικίας. Η ομάδα ελέγχεται από την Fédération Algérienne de Football. Συμμετείχε για πρώτη φορά στους Ολυμπιακούς Αγώνες της Μόσχας το 1980. Έφτασε μέχρι τα προημιτελικά του τουρνουά. Επιπρόσθετα, έχει κατακτήσει ένα χρυσό μετάλλιο στους Football at the All-Africa Games το 1978. Επίσης, έχει δύο τίτλους πρωταθλητή στο UNAF U-23 Tournament (2007, 2010).
Ζενές Σπορτίβ ντε Καμπιλί

thumb|150px|Παλαιό λογότυπο
Η Ζενές Σπορτίβ ντε Καμπιλί (γαλλικά: "Jeunesse Sportive de Kabylie", καμπίλ: "Ilmezyen n w addal n leqvayel", αραβικά: شبيبة القبائل), τις περισσότερες φορές συντομευμένη σε ΖΣ Καμπιλί ή ΖΣΚ (καμπίλ: ⵊⵙⴽ), είναι αλγερινός αθλητικός σύλλογος από το Τιζί Ουζού. Χρώματά της είναι ο κίτρινο και το πράσινο. Η ομάδα διεξάγει τους εντός έδρας αγώνες της στο Σταντ ντυ 1έ Νοβάμπρ 1954, χωρητικότητας 15.000 θεατών.

Η ΖΣΚ ιδρύθηκε το 1946 στην θέση της "Ραπίντ Κλαμπ ντε Τιζί-Ουζού", η οποία είχε ιδρυθεί το 1926. Ενταγμένη στην "Fédération Française de Football Association" (FFFA), συμμετείχε στις πρώτες της επίσημες διοργανώσεις μετά το 1946 εντός της Ένωσης Ποδοσφαίρου Αλγερίου (LAFA).

Ο σύλλογος έλαβε, τότε, καταστατικό ημιεπαγγελματικού σωματείου όταν κατάφερε να προβιβαστεί στη Νασιονάλ 1 το 1969, όπου και κατάφερε να επιβληθεί ως μία από τις καλύτερες αλγερινές ομάδες εκείνης της περιόδου. Από το 2010, ο σύλλογος είναι κάτοχος επαγγελματικού καταστατικού, έπειτα από αναδιάρθρωση του πρωταθλήματος. Η ομάδα κατέκτησε το πρώτο της Πρωτάθλημα Αλγερίας, μόλις, τέσσερα χρόνια μετά τον προβιβασμό του, το 1973. Η ΖΣΚ διατήρησε τον τίτλο της και την επόμενη σεζόν.

Άλλοι 12 τίτλοι πρωταθλητή Αλγερίας ακολούθησαν, με τον τελευταίο να έχει κατακτηθεί το 2008. Η "JSK" έχει κατακτήσει επίσης πέντε Κύπελλα Αλγερίας, καθώς και ένα Σούπερ Καπ Αλγερίας. Το πρώτο το 1977. Στη διάρκεια της ίδιας αυτής σεζόν, οι "jaune et vert" κατέκτησαν επίσης το Πρωτάθλημα Αλγερίας, με την ομάδα να πραγματοποιεί, έτσι, το πρώτο νταμπλ κύπελλο-πρωτάθλημα της ιστορίας της, με ένα δεύτερο να ακολουθεί το 1986.

Οι "«verts et jaunes»" κατάφεραν στη συνέχεια να επιβληθούν και σε ηπειρωτικό επίπεδο, κατακτώντας δύο φορές το Αφρικανικό Κύπελλο Πρωταθλητριών το 1981 και το 1990.
Η ομάδα έχει, επίσης, κατακτήσει το Κύπελλο Κυπελλούχων το 1995. Η ΖΣΚ έχει, ακόμα, κατακτήσει τρεις συνεχόμενες φορές το Κύπελλο ΚΑΦ το 2000, το 2001 και το 2002. Μονάχα η αιγυπτιακή Αλ Αχλί έχει πετύχει κατόρθωμα ανάλογο στην Αφρική με την κατάκτηση του Κυπέλλου Κυπελλούχων Αφρικής το 1984, το 1985 και το 1986.

Η "ΖΣ Καμπιλί" δεν έχει γνωρίσει ποτέ τον υποβιβασμό από την στιγμή που προβιβάστηκε στην ελίτ του αλγερινού ποδοσφαίρου το 1969.

Κυρίως λόγω του γεγονότος ότι το όνομά της περιλαμβάνει την λέξη "«Καμπιλί»", ο σύλλογος θεωρείται ως φορέας των πολιτικοπολιτισμικών ιδεών που σχετίζονται με την περιοχή της Καμπιλί. Ο σύλλογος, στη διάρκεια της ιστορίας, έφερε διάφορα ονόματα, μεταξύ αυτών, το "Jamiat Sari' Kawkabi" από το 1974 ως το 1977, και το "Ζενές Ελεκτρονίκ ντε Τιζί-Ουζού" από το 1977 ως το 1989.
Εθνική Αλγερίας U20 (ποδόσφαιρο ανδρών)

Η Εθνική Αλγερίας U20 (ποδόσφαιρο ανδρών) εκπροσωπεί την Αλγερία στις διεθνείς ποδοσφαιρικές διοργανώσεις για ποδοσφαιριστές κάτω των 20 ετών. Ελέγχεται από την Fédération Algérienne de Football. Προπονητής της ομάδας είναι ο Ζαν-Μαρκ Νομπιλό, ο οποίος προσελήφθει στις 5 Ιανουαρίου 2012. Έχει μια κατάκτηση του African U-20 Championship το 1979 και 3 τρίτες θέσεις (1981, 1983, 1989). Στο Παγκόσμιο Κύπελλο ποδοσφαίρου κάτω των 20 ετών έφτασε μέχρι την προημιτελική φάση το 1979.
Νάνια ΦΚ

Η Νάνια ΦΚ είναι μια επαγγελματική ποδοσφαιρική ομάδα από την πόλη Legon στην Γκάνα. Συμμετέχει στην Ghana Football Leagues. Έδρα της ομάδας είναι το Nania Football Club Accra. Η ομάδα ιδρύθηκε το 1998.

Η ομάδα έχει κερδίσει το Ghanaian FA Cup το 20011 όπως και το Ghana Super Cup.

Τον Μάρτιο του 2012, η CAF τιμώρησε την ομάδα με τριετή αποκλεισμό από διεθνείς διοργανώσεις μετά την καθυστερημένη απόσυρση της από το CAF Confederation Cup 2012.
Μπεκέμ Γιουνάιτεντ

Η Μπεκέμ Γιουνάιτεντ είναι μια επαγγελματική ποδοσφαιρική ομάδα από την πόλη Μπεκέμ, Γκάνα. Αγωνίζεται στη Poly Tank Division One League, αφότου διαβαθμίστηκε από την ανώτατη Glo Premier League την περίοδο 2011-12. 

Το Σεπτέμβριο του 2011, η ομάδα ανακηρύχθηκε πρωταθλήτρια του πρωταθλήματος Poly Tank Division One League Zone 1 και προβιβάστηκε στην Glo Premier League για την επόμενη περίοδο.

Έδρα της ομάδας είναι το Nana Gyeabour's Park, χωρητικότητας 5000 θεατών.
ΑΣ Σογκαρά

H ΑΣ Σογκαρά ήταν μια ποδοσφαιρική ομάδα από την Γκαμπόν. Αγωνιζόταν στη Primera División de Gabón, την ανώτατη ποδοσφαιρική κατηγοράι της χώρας. Ιδρύθηκε το 1958 στην πόλη Port-Gentil. Κέρδισε 6 πρωταθλήματα Αλγερίας (1984, 1989, 1991, 1992, 1993, 1994) και 1 κύπελλο (1985). Το 1986 ήταν φιναλίστ στο Recopa Africana. Στο Κύπελλο Πρωταθλητριών Ποδοσφαίρου Αφρικής έχει 5 εμφανίσεις (1985 τελική φάση, 1990 πρώτος γύρος, 1992 πρώτος γύρος, 1993 προημιτελικά, 1994 προημιτελικά). Αγωνιζόταν στο Stade Port-Gentil, χωρητικότητας 5000 θεατών.
ΕΣ Σετίφ

Η ΕΣ Σετίφ (γαλλικά: "ES Sétif") είναι μια αλγερινή επαγγελματική ποδοσφαιρική ομάδα από την πόλη Σετίφ, η οποία αγωνίζεται στην Λιγκ 1 Αλγερίας. Ιδρύθηκε το 1958. Αγωνίζεται στο Σταντ ντυ 8 Μαι 1945 (Stade du 8 Mai 1945).

Είναι από τις πιο πετυχημένες ομάδες της Αλγερίας, έχοντας κερδίσει 6 φορές το πρωτάθλημα της χώρας (1968, 1987, 2007, 2009, 2012) και 8 φορές το κύπελλο (1963, 1964, 1967, 1968, 1980, 1998, 2010, 2012). Έχει κερδίσει το Κύπελλο Πρωταθλητριών Ποδοσφαίρου Αφρικής (1988), το Αφρο-Ασιατικό πρωτάθλημα ποδοσφαίρου συλλόγων (1989) και δύο φορές το Αραβικό Τσάμπιονς Λιγκ (2007, 2008).
Νιουτάουν Γιουνάιτεντ

Η "'Νιουτάουν Γιουνάιτεντ" είναι μια ποδοσφαιρική ομάδα από τον Άγιο Χριστόφορο και Νέβις. από την Ανατολική Μπαστέρ. Αγωνίζεται στην Saint Kitts and Nevis Premier Division, τηςν ανώτατη κατηγορία της χώρας. Ιδρύθηκε το 1962. Έδρα της ομάδας είναι το Newtown Football Stadium, χωρητικότητας 3000 θέσεων. Έχει κατακτήσει 15 πρωταθλήματα (1981, 1984, 1987, 1988, 1989, 1992, 1993, 1995, 1996, 1997, 1998, 2003-04, 2006-07, 2007-08, 2009-10), 1 κύπελλο (2007) και 3 Leeward Islands Club Champions Tournament (1987, 1988, 1989). Επιπρόσθετα, έχει μια συμμετοχή στο ΚΟΝΚΑΚΑΦ Τσάμπιονς Λιγκ το 1994, όπου αποκλείστηκε στον τρίτο γύρο.
Ασάντι Γκολντ ΣΚ

Η Ασάντι Γκολντ ΣΚ είναι μια επαγγελματική ποδοσφαιρική ομάδα από την πόλη Obuasi στην Γκάνα. Συμμετέχει στην Glo Premier League. Ιδρύθηκε το 1978 από μια ομάδα εργαζομένων στην Ashanti Goldfields Corporation. Έχει κατακτήσει 3 πρωταθλήματα (1994, 1995, 1996), 1 κύπελλο (1993) και 1 Ghana Telecom Gala (1996). Επιπρόσθετα, ήταν φιναλίστ στο Κύπελλο Πρωταθλητριών Ποδοσφαίρου Αφρικής το 1997. Έχει ακόμη δύο συμμετοχές στη διοργάνωση (2007, 2008) αλλά και στις δύο αποκλείστηκε από τον πρώτο γύρο. Στο Κύπελλο Πρωταθλητριών Ποδοσφαίρου Αφρικής έχει μία συμμετοχή το 1996, όπου αποκλείστηκε στο δεύτερο γύρο. Στο CAF Confederation Cup έχει μία συμμετοχή (2011 πρώτος γύρος) και στο CAF Cup 2 συμμετοχές (2001 προημιτελικά, 2002 πρώτος γύρος).
Ουνιόν Ατλέτικο Μαρακάιμπο

Η Ουνιόν Ατλέτικο Μαρακάιμπο ήταν ένας επαγγελματικός σύλλογος από την πόλη Μαρακάιμπο στη Βενεζουέλα. Ιδρύθηκε το 2001. Είχε κατακτήσει το πρώταθλημα Βενενουέλας την περίοδο 2004-05, ενώ ήταν φιναλίστ τις περιόδου 2002-03, 2005-06 και 2006-07. Στο Κόπα Λιμπερταδόρες είχε 4 εμφανίσεις (2004, 2006, 2007, 2008) αλλά σε καμία δεν κατάφερε να προκριθεί μετά τους ομίλους. Στο Κόπα Σουδαμερικάνα είχε μία εμφάνιση το 2008 στον πρώτο γύρο. Αγωνιζόταν στο Estadio José Pachencho Romero, χωρητικότητας 45000 θεατών.